b'\n_START_ARTICLE_\nOlimpiniai \xc5\xbeiedai\n_START_PARAGRAPH_\nOlimpiniai \xc5\xbeiedai \xe2\x80\x93 pagrindinis Olimpini\xc5\xb3 \xc5\xbeaidyni\xc5\xb3 simbolis. Simbol\xc4\xaf sudaro penki persidengiantys \xc5\xbeiedai \xe2\x80\x93 m\xc4\x97lynas, geltonas, juodas, \xc5\xbealias ir raudonas \xe2\x80\x93 baltame fone._NEWLINE_Simbolis rei\xc5\xa1kia olimpinio jud\xc4\x97jimo universalum\xc4\x85 ir viso pasaulio sportinink\xc5\xb3 susitikim\xc4\x85 Olimpini\xc5\xb3 \xc5\xbeaidyni\xc5\xb3 metu. Penki \xc5\xbeiedai simbolizuoja penkis \xc5\xbeemynus. Vieningum\xc4\x85 perteikia j\xc5\xb3 persidengimas. Bent vien\xc4\x85 i\xc5\xa1 simbolio spalv\xc5\xb3 (\xc4\xafskaitant ir balt\xc4\x85 fono spalv\xc4\x85) rasite bet kurios pasaulio \xc5\xa1alies v\xc4\x97liavoje.\n_START_SECTION_\nSimbolio istorija\n_START_PARAGRAPH_\nOlimpini\xc5\xb3 \xc5\xbeied\xc5\xb3 simbol\xc4\xaf 1913 m. suk\xc5\xabr\xc4\x97 baronas Pierre de Coubertin, moderni\xc5\xb3j\xc5\xb3 olimpini\xc5\xb3 \xc5\xbeaidyni\xc5\xb3 pradininkas. Pristatydamas \xc5\xa1\xc4\xaf \xc5\xbeenkl\xc4\x85 1914 m. Kongrese, P. de Coubertin taip i\xc5\xa1ai\xc5\xa1kino jo reik\xc5\xa1m\xc4\x99:_NEWLINE_\xe2\x80\xa6penki \xc5\xbeiedai atitinka penkias pasaulio dalis, kurios turi olimpin\xc4\x99 sveiko rungtyniavimo dvasi\xc4\x85. \xc5\xa0e\xc5\xa1ios simbolyje panaudotos spalvos atstovauja visoms tautoms be i\xc5\xa1imties. M\xc4\x97lyna ir geltona \xe2\x80\x93 \xc5\xa0vedijai, m\xc4\x97lyna ir balta \xe2\x80\x93 Graikijos, Pranc\xc5\xabzijos, D. Britanijos, Amerikos, Vokietijos, Belgijos, Italijos ir Vengrijos trispalv\xc4\x97ms, geltona ir raudona spalvos \xe2\x80\x93 Ispanijai, Brazilijai ir Australijai, senajai Japonijai ir naujajai Kinijai. Tai i\xc5\xa1 ties\xc5\xb3 tarptautin\xc4\x97 emblema._NEWLINE_1914 m. Kongresas laikinai sustabd\xc4\x97 savo veikl\xc4\x85 d\xc4\x97l I-ojo pasaulinio karo, ta\xc4\x8diau emblema buvo visuotinai priimta. Pirmasis jos oficialus debiutas \xc4\xafvyko VII-osiose Olimpin\xc4\x97se \xc5\xbeaidyn\xc4\x97se Antverpene, Belgijoje 1920 m._NEWLINE_Olimpiniai \xc5\xbeiedai i\xc5\xa1populiar\xc4\x97jo nacistin\xc4\x97je Vokietijoje, 1936 m. \xc5\xbeaidyn\xc4\x97se Berlyne, kuomet Hitlerio m\xc4\x97gstama re\xc5\xbeisier\xc4\x97 Leni Riefenstahl \xc4\x97m\xc4\x97 kurti mit\xc4\x85, jog \xc5\xa1is simbolis buvo naudojamas dar senovin\xc4\x97je Graikijoje, \xc5\xa1iuo vaizdiniu stiprindamas \xc5\xa1lovingo ir kilmingo Tre\xc4\x8diojo reicho \xc4\xafvaizd\xc4\xaf.'